Lopatka, Ľuboš, generálny riaditeľ Sociálnej poisťovne (2012-06-26):
Vážená pani predsedajúca, vážené panie poslankyne a vážení páni poslanci, v súlade s príslušnými ustanoveniami zákon o sociálnom poistení č. 461/2003 o sociálnom poistení v znení neskorších predpisov predkladám návrh účtovnej závierky Sociálnej poisťovne za rok 2011. Návrh bol prerokovaný v Dozornej rade Sociálnej poisťovne, ktorá vypracovala súhlasné uznesenie a schválila ho taktiež aj vláda Slovenskej republiky. Návrh účtovnej závierky je spracovaný v súlade so zákonom č. 431/2002 Z. z. o účtovníctve a príslušnými opatreniami Ministerstva financií Slovenskej republiky, vzťahujúce sa na hodnotené účtovné obdobie za rok 2011. Tento návrh obsahuje 4 podstatné časti. Je to súvaha, výkaz ziskov a strát, potom je poznámková časť a tabuľková časť. Súčasťou návrhu účtovnej závierky Sociálnej poisťovne je v súlade so zákonom o sociálnom poistení v znení neskorších predpisov a tiež správa o kontrolnej činnosti Dozornej rady Sociálnej poisťovne za rok 2011. Čo sa týka záverečnej časti, príloha je venovaná, alebo prílohy sú venované najmä plneniu rozpočtu príjmov a výdavkov vrátane nákladov Sociálnej poisťovne, ako i tvorbe fondov k 31. decembru 2011. Konštatujem, že príjmy v bežnom roku 2011 predstavovali 6 miliárd 254 miliónov eur a výdavky 6 miliárd 133 miliónov eur, z čoho vyplýva, že v bežnom roku skončilo hospodárenie Sociálnej poisťovne s prebytkom 121 miliónov eur. Je to lepší výsledok hospodárenia o 51 miliónov eur v porovnaní s upraveným rozpočtom na rok 2011, ktorý bol 70 miliónov eur. Tento výsledok hospodárenia bol dosiahnutý najmä zvýšeným výberom poistného o 73 miliónov eur, čo predstavuje v hotovosti príjem pri úspešnosti výberu poistného 104, 9 %. Takisto prispeje do úspory oproti rozpočtu v správnom fonde. Rozpočet bol 135 miliónov eur, použitie je 116 miliónov eur a tým úspora vo výške presahujúcej 19 miliónov eur. Pozitívny vplyv na hospodárenie malo aj medziročné zníženie pohľadávok o 259 miliónov eur. Z prostriedkov štátneho rozpočtu Slovenskej republiky bolo v Sociálnej poisťovni v roku 2011 poskytnutý transfer 1 446,2 mil. eur, čo je o 162,5 mil. menej, ako sa pôvodne predpokladalo v rozpočte. Najvyššia úspora vo výdavkoch bola zaznamenaná na základnom fonde stavebného poistenia, čo bolo ovplyvnené zmenou podmienok nároku na výplatu predčasného starobného dôchodku, ako i nižším počtom novopriznaných dôchodkov, ako sa predpokladalo v rozpočte. Najväčší podiel na výdavkoch mali výdavky na dôchodkové dávky vo výške 5 miliárd 391 miliónov eur, ktoré v roku 2011 predstavovali 87,9 % výdavkov Sociálnej poisťovne. Vzniknutý deficit v základnom fonde starobného poistenia vo výške 897,6 mil. eur bol v priebehu roka vykrývaný predovšetkým predovšetkým z rezervného fondu solidarity vo výške 785 mil. eur a z prebytkových základných fondoch vo zvyšku 380 mil. eur. Hospodárenie sociálnej poisťovne bolo aj v roku 2011 významnou mierou ovplyvnené druhým dôchodkovým pilierom. Sociálna poisťovňa postúpila v roku 2011 dôchodcovským správcovským spoločnostiam príspevky na starobné dôchodkové sporenie vo výške 840 mil. eur. Celkový bilančný rozdiel k 31. decembru 2011, t.j. vrátane zostatku prostriedkov z minulých rokov predstavoval 556,9 mil. eur. Detailnejšie údaje o týchto skutočnostiach sú v predkladanom materiáli. Takže, vážené panie poslankyne, vážení páni poslanci, toľko k predloženému materiálu.